Rainer Maria Rilke

Rainer Maria Rilke, rođen kao René Karl Wilhelm Johann Josef Maria Rilke, (Prag, 4. decembar 1875. - Valmont kod Montreuxa, Švicarska, 29. decembar 1926), jedan je od najvažnijih liričara koji je pisao na njemačkom jeziku. Pisao je i pripovijetke, jedan roman, sastave o umjetnosti i kulturi, a autor je i brojnih prijevoda, posebno s francuskog jezika. Još jedan sastavni dio njegovog književnog stvaranja predstavlja ogroman broj pisama.

 Biografija 
Studirao je historiju umjetnosti, književnost i filozofiju u Pragu, Münchenu i Berlinu. Njegova poezija predstavlja završetak evropske dekadencije i početak poezije biti. Rilkeova lirika morbidna je i sjetna, puna sumračnih i samrtničkih ugođaja. Izraz je doba na prijelomu svjetova između Istoka i Zapada i posebne mješavine slavenskog i germanskog. Prevodio je s francuskog, engleskog i italijanskog.

 Lirsko stvaranje 
Rilke je iznenađujeće rano ovladao jezikom i rimom. Počinjao je raspoloženim, a i pomalo razigranim stihovima punim sklada i sjete. Postao je poznat po lirskoj romansi Pjesma o ljubavi i smrti Corneta Christopha Rilkea (1899), koja je oko 1905. bila omiljena lektira njemačke omladine. U neobjavljenoj zbirci pjesama Tebi na slavu (1897/98) izrazio je osjećaje prema Lou Andreas-Salomé. On koristi, pored prirodne monističke religije, i rekvizite svog kršćanskog odgoja time što Louinu sobu naziva "osamljenom kapelom", koja njemu predstavlja utočište. S njom 1899. i 1900. odlazi na dva veća putovanja u Rusiju, koja za njega postaju odlučujuće iskustvo. Iskustvo noći za Uskrs u Moskvi tema je njegovog Časoslova, koji se sastoji od tri knjige ("O monaškom životu", "O hodočašću", "O siromaštvu i smrti"). Fiktivni govornik tih molitvi je ruski monah.

 Djela 
 Rane pjesme 
 Nove pjesme 
 Pjesma o ljubavi i smrti Corneta Christopha Rilkea (1899)
 Knjiga slika (1902)
 Časoslov (1905)
 Zapisci Maltea Lauridsa Briggea (1910)
 Devinske elegije (1923)
 Soneti Orfeju (1923)
 Reference 

Kategorija:Rođeni 1875.
Kategorija:Umrli 1926.
Kategorija:Biografije, Prag
Kategorija:Austrijski pisci